Jájá , þetta er nafn á borg . Hingað höfum við aldrei komið en hingað væri ég til í að koma aftur . Þetta var óbeislað og ofboðslegt . Ég fór algerlega orkulaus að sofa , eða í það minnsta í koju . Verðskuldað eftir lífernið undanfarið . Það endaði nú samt sem áður svo að ég horfði á þrjár bíómyndir og sofnaði ekki fyrr en kannski sjö . Sólarhringurinn ... Auglýsing Jæja . Ég var svo sannarlega truflaður við þessa færslu . Klukkan er 1.35 og nú er ég nýkominn aftur inn í rútu . Ég hef hingað til talað vel um pólskan almenning og geri það áfram í framtíðinni . En hér er margt skýrið og ofríki . Hér sat ég í rútunni , þéttpasslegur og svoleiðis . Hingað inn bárust vandræðafregnir af forsöngvara vorum . Jebb . Böbbi átti í vandræðum með hægðir síðast , núna hefði hann ekki átt að pissa svona . Það er bannað að míga á víðavangi í Póllandi . Böbbi gerði það . Í runna hér rétt fyrir utan venjúið . Hann var þó varla nema rétt byrjaður að slaka úr þeim hjálmlausa þegar að kom vífandi lögreglubíll af stærri gerðinni , sá hafði blikkandi ljós og út úr honum komu sirka þrír lögregluþjónar . Og nú er Böbbi samt enn að míga á sig . Einmitt , hann var ekki nema rétt byrjaður . Og þarna stóðu þeir , með alvæpni , ekki nema mátulega hamingjusamir , og reyndar alls ekki . Ég veit ekki hvað ég var nákvæmlega að gera þarna , en ég gerði alls ekkert gagn þegar ég fleygði sígarettustubb í stéttina . Það er líka bannað . Okkur til björgunar var þar kominn maðurinn sem hefur haldið utan um þessi þrjú Póllands-gigg . Hann gerði sitt allra besta sem varð sjálfsagt alveg þónokkuð . Ég slapp með tiltal , Böbbi fékk eitthvað sem samsvarar 5.000 króna sekt . Og auðvitað vopnað tiltal . Böbbi af öllum mönnum . Maðurinn sem alltaf er með sitt á hreinu , gerir ekki flugu mein , leggur sig fram dag hvern við manngæsku og gengur fram af sjálfum sér með samviskusemi . Æi þetta gladdi mig . Ég kem til með að muna þetta fram í dauðann . „ Ég veit ekki hvað ég var nákvæmlega að gera þarna , en ég gerði alls ekkert gagn þegar ég fleygði sígarettustubb í stéttina . Það er líka bannað . “ Bibbi braut lögin , eins og Böbbi . Rétt í þessu stoppuðum við svo á bensínstöð þar sem Böbbi bað um eina rauðvín og jarðarberjasultu . Við höfum nefnilega haldið þeirri hefð undanfarna daga að búa til hnetusmjörs - og sultusamlokur en sultan kláraðist í gær . Bensínmaðurinn átti enga sultu . Böbbi bað um tvær aukarauðvínsflöskur í staðinn en sá átti bara eina . Böbbi reif í mig á planinu og skutlaði mér inn í rútu : „ Komum okkur héðan , ég hata Pólland ! “ Þetta er þó í gamni sagt . Pólland er meistari þrátt fyrir þessa síðustu hnökra . Giggið í dag var örlítið hrárra en undanfarna daga , minni salur , allt aðeins frumstæðara , en algerlega brjálað . Fyrrnefndur prómóter , maðurinn sem bjargaði Böbba frá extensífri fangselsisvist , og hans fylgdarlið hafa verið okkur óskaplega vinveitt og hóta því að skipuleggja heilt tónleikaferðalag Skálmaldar hérlendis á næsta ári . Sjáum hvar það endar , svona fullyrðingar falla víða á tónleikaferðum . En já , hvar var ég við byrjun færslu ? Sólarhringurinn hjá mér er algerlega öfugsnúinn . Ég sofnaði um sjö í morgun eftir þrjár bíómyndir , vaknaði svo um þrjú og álpaðist á venjúið . Það var pínu flókið , ég þurfti að labba gegnum hóp af fólki sem þá þegar hafði safnast saman til að bíða þess að staðurinn opnaði . Þar bankaði ég á dyrnar sem stór maður opnaði , ég sýndi passann minn og labbaði inn . Og svo bara gerði ég ekkert . Ég lá í óþægilegum sófa og í kringum mig var vond lykt og hávaði . Böbbi og Halli afréðu að rölta . Klukkutíma síðar komu þeir til baka og sögðust hafa fundið Starbucks . Þá rifum við Flexi okkur upp af rössunum og tókum stefnuna þangað . Og þetta var það eina sem ég sá af Póllandi á þessum þremur dögum fyrir utan bílastæði og skítuga tónleikastaði . Við röltum sirka sjö mínútur í skítafokkingkulda , fundum kaffistaðinn umrædda og þar blæddi minn ástkæri Felix jólakaffi og meððí á veskislausan mig . Þarna sátum við í sirka klukkutíma , umkringdir Póllands-menguðum Ameríku-kúltúrnum og nutum stundar . Það var algerlega osom og klósettið var alveg sérlega hreint . Líkt og undanfarna daga fengum við ekkert eiginlegt sándtékk , aðeins örstutt línutékk eftir lókalböndin . Við upphaf þess kom svo sannarlega babb í bátinn . Þetta pólska krú sem hefur fylgt okkur síðustu daga hefur uppástaðið frá upphafi að við skulum aldrei halda á dótinu okkar , hljóðfærum og meðfylgjandi , úr og í bílinn . Það er vissulega léttir fyrir okkur , þetta daglega rót er óþolandi . En þegar aðrir róta gerast mistökin . Hljómborðsstatífið varð eftir í Kraká . Venjulega mónitorum við sjálfir það sem fer úr kerrunni og í hana aftur en kæruleysið varð okkur að falli í þetta skiptið . Í miklu tímahraki leystum við málin með Halla í fararbroddi , fengum lánaða stóra flugkistu frá Eluveitie undir stærra borðið og settum hið minna á kistu undan því stærra . Venjulega höfum við borðin á standi sem ber þau í sama flútti , minna borðið fyrir ofan hið stærra . Hér var ekki um það að ræða og Halli spilaði á þau í 90 gráðu hornuppstillingu . Svona eins og Jakob Frímann og Nick Rhodes . Það ku vera í fyrsta skipti Skálmaldar og ekki til eftirbreytni . Við sendum fyrirspurn á venjú gærdagsins en höfum ekki fengið svar . Fed-Ex og vinir hans hafa reyndar ekki reynst okkur vel gegnum árin og því hugsa ég að við kaupum nýtt í Berlín á morgun . Szczecin er ekki langt frá landamærunum og Robert hótar ekki nema kannski þriggja tíma keyrslu til Berlín . Þrási var eitthvað örlítið sloj í dag en keyrði sig í gang af staðfestu eftir langan svefn . Hann var þó framlágur eftir lögregluhneykslið og lagði sig eftir rauðvínskaupin . Nú er klukkan 2.25 og Jón var að laumast í kojuna . Síbrotamaðurinn og litli bróðir eru hér sínu glaðastir en auk okkar sitja í setustofunni þeir Flex og Halli . Rauðvínið sem Böbbi keypti er ógeðslega vont . Ég er samt búinn með þrjú glös . Lítil samt . Svona plastglös sem maður notar oftast undir kaffi á biðstofum . Við erum að hlusta á HAM . Svik , harmur og dauði ! Það er gaman að vera í Skálmöld . Meistaralegt dagsins : Böbbi tekinn af löggunni fyrir að pissa á almannafæri . Sköll dagsins : Við yfirgefum Pólland . Kjarninn er vettvangur umræðu og á nýliðnu ári voru 539 skoðanagreinar birtar , stærstur hluti þeirra aðsendar greinar . Okkar tryggð er aðeins við lesendur . Við erum skuldbundin ykkur og værum þakklát ef þið vilduð vera með í að gera Kjarnann enn sterkari .